《都门别曾乾义 其二》
明代·韩上桂

与子乍倾盖，结交犹未久。意气倏绸缪，形骸复何有。

子刃初发硎，光芒常在手。水陆断蛟犀，四顾谁为耦。

偶然少挫顿，雷电犹堪走。余虽百折馀，磨厉心如旧。

大器贵晚成，重璞忌轻剖。积厚光自流，可以树不朽。

作者简介：明广东番禺人，字孟郁，号月峰。幼时家贫，喜读书。向人借《二十一史》，浏览一月，即默识大略。万历二十二年中举。授国子监丞。转永平府通判。巡抚方一藻以其才荐。崇祯末闻帝死讯，愤恨死。